CELEX: 
Language: sl
Date: 2021-10-12 00:00:00
Title: DELEGIRANA UREDBA KOMISIJE (EU) …/… o spremembi Delegirane uredbe (EU) 2017/891 glede izračuna vrednosti tržne proizvodnje organizacij proizvajalcev v sektorju sadja in zelenjave

OBRAZLOŽITVENI MEMORANDUM
            
            
               1.OZADJE DELEGIRANEGA AKTA
            
            
               Uredba (EU) št. 1308/2013 Evropskega parlamenta in Sveta o vzpostavitvi skupne ureditve trgov kmetijskih proizvodov je določila pravila o organizacijah proizvajalcev v sektorju sadja in zelenjave. Poleg tega je bilo z njo na Komisijo preneseno pooblastilo za sprejetje delegiranih in izvedbenih aktov.
            
            
               V zadnjih letih se škoda na kmetijskih rastlinah zaradi naravnih nesreč, slabih vremenskih razmer in bolezni ali napadov škodljivcev povečuje.
            
            
               Najnovejše izkušnje s škodo, ki jo je aprila 2021 povzročilo dolgo obdobje hude zmrzali v več državah članicah, so pokazale, da je za stabilizacijo ravni finančne pomoči Unije v okviru tekočih operativnih programov v prihodnosti potrebna trajnejša rešitev v smislu prožnosti pri izračunu vrednosti tržne proizvodnje organizacij proizvajalcev.
            
            
               Namen tega delegiranega akta je spremeniti Delegirano uredbo Komisije (EU) 2017/891 o dopolnitvi Uredbe (EU) št. 1308/2013 Evropskega parlamenta in Sveta z zagotovitvijo večje prožnosti pri izračunu vrednosti tržne proizvodnje organizacij proizvajalcev, če pri proizvodnji sadja in zelenjave nastane škoda zaradi naravnih nesreč, slabih vremenskih razmer in bolezni ali napadov škodljivcev, s čimer postanejo proizvodi neuporabni za porabo in predelavo. Takšna škoda vpliva na finančno stabilnost organizacij proizvajalcev in njihovo sposobnost izvajanja operativnih programov v celotnem obdobju izvajanja ter lahko v nekaterih primerih ogroža njihovo izpolnjevanje meril za priznanje.
            
            
               Prožnost, ki jo zagotavlja ta akt o spremembi, bo povečala odpornost zadevnih organizacij proizvajalcev v primeru naravnih nesreč, slabih vremenskih razmer in bolezni ali napadov škodljivcev. To bi lahko organizacijam proizvajalcev pomagalo, da prilagodijo svoje strategije za prihodnost in se s fitosanitarnimi ali vremenskimi tveganji soočijo z ustreznimi ukrepi v okviru svojih operativnih programov.
            
            
               2.POSVETOVANJA PRED SPREJETJEM AKTA
            
            
               Posvetovanja, v katera so bili vključeni strokovnjaki iz vseh 27 držav članic, so bila izvedena 26. avgusta 2021 v strokovni skupini za kmetijske trge v skladu z enotno skupno ureditvijo trgov. S tem postopkom posvetovanja je bilo doseženo široko soglasje o osnutku delegirane uredbe. 
            
            
               Osnutek delegiranega akta je bil od 30. avgusta 2021 do 27. septembra 2021 objavljen na portalu za boljše pravno urejanje in zanj je povratne informacije poslalo pet deležnikov. Povratne informacije so bile pozitivne in so vključevale podporo predlagani spremembi ter pripombe, med drugim v zvezi z referenčnim obdobjem, vlogo pristojnih organov, vzajemnimi skladi, stopnjami sofinanciranja in naložbami v osnovna sredstva. Pripomb, ki ne spadajo na področje uporabe tega delegiranega akta, ter prožnosti, ki jo imajo organizacije proizvajalcev in države članice v primeru naravnih nesreč, slabih vremenskih razmer in bolezni ali napadov škodljivcev, ni bilo mogoče upoštevati. 
            
            
               3.PRAVNI ELEMENTI DELEGIRANEGA AKTA
            
            
               Ta delegirani akt dopolnjuje nekatere določbe Uredbe (EU) št. 1308/2013 in Uredbe (EU) št. 1306/2013, ki so potrebne za zagotovitev pravilnega delovanja organizacij proizvajalcev v sektorju sadja in zelenjave, ter zlasti osnovo za izračun vrednosti tržne proizvodnje iz člena 34(2) Uredbe (EU) št. 1308/2013.
            
            
               Člen 23 Delegirane uredbe Komisije (EU) 2017/891 določa posebna pravila glede zgornje meje finančne pomoči Unije, med drugim prožnost pri izračunu vrednosti tržne proizvodnje v posebnih primerih.
            
            
               Ta delegirani akt določa dodatno prožnost pri izračunu vrednosti tržne proizvodnje organizacij proizvajalcev v primeru zmanjšanja vrednosti tržne proizvodnje zaradi naravnih nesreč, slabih vremenskih razmer in bolezni ali napadov škodljivcev.
            
            
               DELEGIRANA UREDBA KOMISIJE (EU) …/…
            
            
               z dne 12.10.2021
            
            
               o spremembi Delegirane uredbe (EU) 2017/891 glede izračuna vrednosti tržne proizvodnje organizacij proizvajalcev v sektorju sadja in zelenjave
            
            
               EVROPSKA KOMISIJA JE –
            
            
               ob upoštevanju Pogodbe o delovanju Evropske unije,
            
         
         
            
               ob upoštevanju Uredbe (EU) št. 1308/2013 Evropskega parlamenta in Sveta z dne 17. decembra 2013 o vzpostavitvi skupne ureditve trgov kmetijskih proizvodov in razveljavitvi uredb Sveta (EGS) št. 922/72, (EGS) št. 234/79, (ES) št. 1037/2001 in (ES) št. 1234/2007
                  1
                ter zlasti člena 37, točka (c)(i) in (iv) Uredbe,
            
            
               ob upoštevanju naslednjega:
            
            
               (1)Naravne nesreče ali slabe vremenske razmere že več let povzročajo vedno večjo škodo pri proizvodnji sadja in zelenjave v Uniji. Leta 2017 je bil uporabljen Solidarnostni sklad Evropske unije, ki je bil ustanovljen z Uredbo Sveta (ES) št. 2012/2002
                  2
               , Latvija pa je prejela posebno pomoč za odpravo škode, ki so jo poleti in jeseni leta 2017 povzročile hude poplave. Leta 2018 je bil zaradi močnega deževja in poplav v nekaterih delih Unije (Estonija, Latvija, Litva in Finska) z Izvedbeno uredbo Komisije (EU) 2018/108
                  3
                odobren nujni ukrep v obliki pomoči za kmete. Spomladi 2021 je v nekaterih regijah več držav članic (zlasti v Španiji, Franciji in Italiji) in pri nekaterih proizvodih (breskvah, nektarinah, jabolkih in drugih) prišlo do hude zmrzali. Zato je bilo izgubljene več kot 50 % proizvodnje.
            
            
               (2)Zaradi pogostejših naravnih nesreč ali slabih vremenskih razmer je potrebna dolgoročna rešitev za izračun vrednosti tržne proizvodnje organizacij proizvajalcev, da se v prihodnosti okrepi njihova odpornost. Delegirano uredbo Komisije (EU) 2017/891
                  4
                je treba spremeniti tako, da se zagotovi prožnost pri izračunu vrednosti tržne proizvodnje organizacij proizvajalcev v Uniji, če se te soočijo z naravnimi nesrečami in vremenskimi razmerami, zaradi katerih postanejo proizvodi neuporabni za porabo in predelavo.
            
            
               (3)Velike izgube vrednosti tržne proizvodnje zaradi naravnih nesreč ali slabih vremenskih razmer močno vplivajo na znesek pomoči Unije, ki jo organizacije proizvajalcev prejmejo v naslednjem letu, saj se znesek pomoči Unije izračuna kot odstotek vrednosti tržne proizvodnje vsake organizacije proizvajalcev. Kadar se izgubi velik del pridelka ali celotni pridelek, lahko organizacije proizvajalcev izgubijo priznanje, saj je eno od meril za priznanje doseganje določene minimalne vrednosti tržne proizvodnje, določene na nacionalni ravni. To bi pomenilo dvojno gospodarsko izgubo, ki bi ogrozila dolgoročno stabilnost organizacij proizvajalcev.
            
            
               (4)Glede na vse pogostejše naravne nesreče ali slabe vremenske razmere in posledično znatno večjo izgubo proizvodnje zaščitni ukrep iz člena 23(4) Delegirane uredbe (EU) 2017/891, v skladu s katerim se šteje, da vrednost tržne proizvodnje proizvoda predstavlja 65 % njegove vrednosti v predhodnem referenčnem obdobju, ni zadosten. 
            
            
               (5)Zato in zaradi potrebe po doseganju gospodarske in finančne stabilnosti organizacij proizvajalcev, ki zaradi naravnih nesreč in slabih vremenskih razmer utrpijo velike izgube vrednosti tržne proizvodnje, bi bilo treba zvišati prag za izračun vrednosti tržne proizvodnje za dano referenčno obdobje. Ob upoštevanju pomembne škode, ki so jo povzročile nedavne slabe vremenske razmere, bi bilo treba vrednost tržne proizvodnje v primeru naravnih nesreč in slabih vremenskih razmer iz člena 23(4) Delegirane uredbe (EU) 2017/891 povečati na 85 %. 
            
            
               (6)Poleg tega bi bilo treba najti rešitev, da bi se izognili primerom, v katerih organizacije proizvajalcev, ki vlagajo v preventivne ukrepe in kljub temu utrpijo znatno škodo zaradi naravnih nesreč, slabih vremenskih razmer, bolezni rastlin ali napadov škodljivcev, ne utrpijo le izgube vrednosti tržne proizvodnje, ampak se zmanjša tudi njihova finančna pomoč Unije. Zato bi bilo treba vrednost tržne proizvodnje iz člena 23(4) Delegirane uredbe (EU) 2017/891 povečati na 100 % za organizacije proizvajalcev, ki dokažejo, da so sprejele potrebne preventivne ukrepe proti boleznim rastlin, napadom škodljivcev, naravnim nesrečam in slabim vremenskim razmeram, kot so sistemi ogrevanja ali mreže, nameščene na poljih, zavarovalne sheme ali vzpostavitev vzajemnih skladov. 
            
            
               (7)Delegirano uredbo (EU) 2017/891 bi bilo zato treba ustrezno spremeniti.
            
            
               (8)Zaradi izvajanja operativnih programov po koledarskih letih in ob upoštevanju dejstva, da izračun vrednosti tržne proizvodnje, ki določa znesek najvišje finančne pomoči Unije, temelji na predhodnem koledarskem letu, je nujno, da začne ta uredba veljati čim prej, in sicer dan po objavi v Uradnem listu Evropske unije –
            
            
               SPREJELA NASLEDNJO UREDBO:
            
            
               Člen 1
            
            
               V odstavku 4 člena 23 Delegirane uredbe (EU) 2017/891 se drugi pododstavek nadomesti z naslednjim:
            
            
               „Kadar se vrednost proizvoda zniža za vsaj 35 % zaradi naravnih nesreč, vremenskih razmer, bolezni rastlin ali napadov škodljivcev zunaj odgovornosti in nadzora organizacije proizvajalcev, se šteje, da vrednost tržne proizvodnje tega proizvoda predstavlja 85 % njegove vrednosti v predhodnem referenčnem obdobju. Organizacija proizvajalcev pristojnemu organu zadevne države članice dokaže, da ti vzroki niso bili znotraj njene odgovornosti in nadzora. Če organizacija proizvajalcev pristojnemu organu zadevne države članice dokaže, da je sprejela potrebne preventivne ukrepe proti zadevni naravni nesreči, vremenskim razmeram, bolezni rastlin ali napadu škodljivcev, se šteje, da vrednost tržne proizvodnje navedenega proizvoda predstavlja 100 % njegove vrednosti v prejšnjem referenčnem obdobju.“.
            
            
               Člen 2
            
            
               Ta uredba začne veljati dan po objavi v Uradnem listu Evropske unije.
            
            
               Ta uredba je v celoti zavezujoča in se neposredno uporablja v vseh državah članicah.
            
            
               V Bruslju, 12.10.2021
            
            
               
                     Za Komisijo
               
               
                     Predsednica
                     Ursula VON DER LEYEN
               
            
         
         
            
                  
                     (1)
                  
                        UL L 347, 20.12.2013, str. 671.
               
               
                  
                     (2)
                  
                        Uredba Sveta (ES) št. 2012/2002 z dne 11. novembra 2002 o ustanovitvi Solidarnostnega sklada Evropske unije (UL L 311, 14.11.2002, str. 3).
               
               
                  
                     (3)
                  
                        Izvedbena uredba Komisije (EU) 2018/108 z dne 23. januarja 2018 o nujnem ukrepu v obliki pomoči za kmete zaradi poplav in močnega deževja na nekaterih območjih v Litvi, Latviji, Estoniji in na Finskem (UL L 19, 24.1.2018, str. 6).
               
               
                  
                     (4)
                  
                        Delegirana uredba Komisije (EU) 2017/891 z dne 13. marca 2017 o dopolnitvi Uredbe (EU) št. 1308/2013 Evropskega parlamenta in Sveta v zvezi s sektorjema sadja in zelenjave ter predelanega sadja in zelenjave, dopolnitvi Uredbe (EU) št. 1306/2013 Evropskega parlamenta in Sveta v zvezi s kaznimi, ki se uporabijo v teh sektorjih, in spremembi Izvedbene uredbe Komisije (EU) št. 543/2011 (UL L 138, 25.5.2017, str. 4).